## Rješenje kojim se Veroniki Blažev oduzima odobrenje za rad brokera

### NN 34/2010 (19.3.2010.), Rješenje kojim se Veroniki Blažev oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

898

Na temelju odredbi članka 15. stavak 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08, 74/09), Uprava Hrvatske agencije za nadzor financijskih usluga, po službenoj dužnosti u predmetu oduzimanja odobrenja za rad brokeru Veroniki Blažev iz Zagreba, Banjavčićeva 13, na sjednici održanoj 11. ožujka 2010. godine donijela je

RJEŠENJE

1. Veroniki Blažev iz Zagreba, Banjavčićeva 13, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 364.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 17. srpnja 2009. godine, sukladno odredbi članka 123. Zakona o općem upravnom postupku (»Narodne novine« broj 53/91, 103/96) i članka 541. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja za rad brokeru Veroniki Blažev iz Zagreba, Banjavčićeva 13.

Rješenjem Agencije, klasa: UP/I-451-04/08-07/27, dana 31. siječnja 2008. godine, Veroniki Blažev, zaposlenici investicijskog društva Investco vrijednosnice d.o.o., Zagreb, Boškovićeva 3, (dalje: Društvo), izdana je na neodređeno vrijeme dozvola za obavljanje poslova brokera.

Dalje, u predmetu klase: UP/I-451-04/09-02/35 rješenjem Agencije od 23. srpnja 2009. godine, utvrđeno je da Društvu prestaje važiti dozvola za obavljanje poslova s vrijednosnim papirima, izdana na temelju rješenja Komisije za vrijednosne papire Republike Hrvatske 13. ožujka 2003. godine.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona, propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, te uvjete ne ispuni.

Slijedom navedene odredbe, Veroniki Blažev je zaključkom Agencije određeno da u roku od 3 (tri) mjeseca od dana zaprimanja predmetnog zaključka, Agenciji dostavi dokaz o obavljanju poslova brokera, sukladno članku 24. stavak 1. Zakona. Navedeni zaključak zaprimljen je 30. studenog 2009. godine.

U ostavljenom roku, niti naknadno sve do donošenja ovog rješenja, Agenciji nije dostavljen dokaz o obavljanju poslova brokera.

S obzirom da Veronika Blažev više ne ispunjava uvjete na temelju kojih joj je izdano odobrenje za rad brokera, sukladno odredbi članka 27. stavak 1. točka 4. Zakon, odlučeno je kao u točki 1. izreke ovog rješenja.

Sukladno odredbi članka 24. stavak 9. Zakona, Agencija vodi Registar brokera, slijedom čega je odlučeno kao u točki 2. izreke rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-07/39

Urbroj: 326-111/10-3

Zagreb, 11. ožujka 2010.

Član Uprave
Željko Kopčić, v. r.

Rješenje, NN 34/2010-898